এজবাস্টন ক্রিকেট গ্রাউন্ড
কাউন্টি গ্রাউন্ড, এজবাস্টন স্টেডিয়াম বা এজবাস্টন ক্রিকেট গ্রাউন্ড (ইংরেজি: Edgbaston Cricket Ground) ইংল্যান্ডের বার্মিহামের এজবাস্টন এলাকায় অবস্থিত একটি ক্রিকেট মাঠ। ওয়ারউইকশায়্যার কাউন্টি ক্রিকেট ক্লাবের নিজ মাঠ হিসেবে স্টেডিয়ামটি ব্যবহৃত হয়ে থাকে। এছাড়া, টেস্ট খেলা ও একদিনের আন্তর্জাতিক ক্রিকেট খেলার জন্যেও এটি বহুলভাবে ব্যবহৃত হয়। স্টেডিয়ামের সর্বমোট দর্শক ধারণ ক্ষমতা ২৫,০০০। যুক্তরাজ্যের লন্ডনে অবস্থিত লর্ড’স ক্রিকেট গ্রাউন্ডের পর এটি দ্বিতীয় বৃহত্তম ক্রিকেট খেলার মাঠ হিসেবে পরিচিতি পেয়ে আসছে। প্রথম-শ্রেণীর ক্রিকেটের সর্বোচ্চ রান সংগ্রহকারী হিসেবে ১৯৯৪ সালে ব্রায়ান লারা’র অপরাজিত ৫০১ রানের বিশ্বরেকর্ড এ মাঠেই সৃষ্টি হয়েছিল।